NA INTERNETU se pojavila snimka jednog poštara Hrvatske pošte koji pokušava voziti motor. Na snimci se vidi stariji muškarac kako pokušava ustati, ali to mu ne polazi za rukom. Muškarac djeluje vidno alkoholiziran.

Poštaru koji se bori s ravnotežom, dok kraj njega leži srušeni motor Hrvatske pošte, prilazi nepoznati muškarac koji sve snima. On mu pokušava pomoći te mu sugerira da ne vozi u takvom stanju. Poštar pokušava nešto reći dok sjeda na motor.

Snimka, koju je objavio portal Automobili.klik.hr, se tu prekida, a prati je druga snimka nastala nešto kasnije. Na njoj su isti poštar i isti motor. Ovog puta motor je potpuno u plamenu.

Iz Pošte sve potvrdili

Za događaj smo pitali Hrvatsku poštu. Oni su potvrdili da se sporni događaj zbio na Badnjak. Iako nam isprva to nisu napisali, na ponovljeni upit odgovorili su nam da se događaj zbio na području Dugog Sela.

Tekst se nastavlja ispod oglasa

Svakako, pokrenut je stegovni postupak.

"Radi se o istom poštaru, ali su snimke, kako doznajemo, snimljene u različitim vremenskim razdobljima. Mi smo obje zaprimili prije 3 dana.

Svakodnevno je na terenu oko 2500 poštara te većina njih odgovorno i profesionalno obavlja svoj posao. Naših 10000 radnika predano radi na ostvarenju misije Hrvatske pošte - biti građanima na usluzi. Zahvaljujemo korisnicima što su nas upozorili na neprimjereno ponašanje koje ćemo, kao i uvijek, najstrože sankcionirati. Dolazak na rad pod utjecajem alkohola ili opijata odnosno njihovo uzimanje tijekom rada smatra se osobito teškom povredom obveza iz radnog odnosa zbog kojeg, uz prihvaćanje svih okolnosti i interesa obiju ugovornih strana, nastavak radnog odnosa više nije moguć. Takvo je ponašanje neprihvatljivo i ne tolerira se, a već je u petak pokrenut stegovni postupak.

Snimka motora u plamenu nastala je 24. prosinca 2019. dok je poštar obavljao redovnu dostavu. Policija je napravila uviđaj te čekamo službene informacije. Na sreću, tijekom požara nitko nije ozlijeđen.

Svakako ćemo utvrditi eventualne propuste u sustavu nadzora i kontrole", stoji u odgovoru Hrvatske pošte.